Minn appell għand id-WTO sal-gwerra kummerċjali totali, il-miżuri kollha li l-UE tista' tieħu biex tipproteġi lilha nnifisha mill-prattiki kummerċjali żleali. L-UE tipprova tieħu vantaġġ mill- globalizzazzjoni u l-ekonomija tagħha miexja 'l quddiem bis-saħħa tal-kummerċ ħieles. Madankollu, dan il-kummerċ ħieles kultant jiġi kompromess minn pajjiżi li jiddeċiedu li jimponu tariffi inġusti fuq il-prodotti jew ibigħu l-merkanzija tagħhom bi prezzijiet baxxi wisq. Hemm ukoll ir-riskju li l-kunflitti fil-kummerċ jinbidlu fi gwerra kummerċjali, jiġifieri meta żewġ partijiet ikomplu jżidu d-dazji jew joħolqu ostakli b'hekk jgħollu l-prezzijiet u lill-kumpaniji jikkumplikawlhom il-ħajja. L-UE tista' tiddefendi lilha nnifisha bis-saħħa ta' bosta strumenti. Kompli aqra biex tiskopri liema huma. Talba għal arbitraġġ: ir-rwol tal-Organizzazzjoni Dinjija tal-Kummerċ L-UE u l-Istati Membri tagħha jagħmlu parti mill-164 membru tal- Organizzazzjoni Dinjija tal-Kummerċ (WTO), li teżisti biex tiggarantixxi sistema bbażata fuq ir-regoli għall-kummerċ internazzjonali. Għandha s-setgħa li tiddeċiedi fil-qasam tat-tilwim kummerċjali u tinforza d-deċiżjonijiet tagħha. Fl-imgħoddi għenet biex jiġi evitat li xi tilwim kummerċjali jiħrax sewwa. Abbażi ta' regoli definiti minn qabel, kull membru tad-WTO jista' jressaq ilment minħabba ksur tar-regoli tad-WTO u jfittex għad-danni. Minn meta nħolqot id-WTO fl-1995, l-UE kienet involuta f'181 kawża : 97 fir-rwol ta' kwerelant u 84 f'dak ta' konvenut. Il-ġlieda kontra l-importazzjonijiet żleali bi prezz baxx Anki jekk l-UE hija membru tad-WTO, hija xorta waħda tfassal regoli biex tiġġieled kontra l-prodotti introdotti fl-Ewropa bi prezzijiet wisq baxxi li jispiċċaw jagħmlu l-ħsara lill-produtturi Ewropej. Dan jiġri minħabba li m'hemmx kompetizzjoni fil-pajjiż fejn l-oġġett ġie prodott, għax l-Istat jindaħal mhux ftit fil-proċess produttiv inkella għax il-kumpanija ma tirrispettax l-istandards internazzjonali ambjentali u tax-xogħol. L-UE tista' tirreaġixxi billi timponi dazji antidumping bħala strument ta' difiża kummerċjali. Fl-2017 l-Ewroparlamentari vvutaw favur aġġornament tar-regoli li jirregolaw meta u kif dawk id-dazji jistgħu jiġu imposti. L-Ewroparlamentari approvaw regoli addizzjonali li jippermettu lill-UE timponi tariffi ogħla fuq importazzjonijiet li huma oġġett ta' dumping jew issussidjati f'Mejju 2018. Mill-azzar għaż-żebbuġ: it-tilwim li għadu għaddej Il-President tal-Istati Uniti, Donald Trump, dan l-aħħar ħabbar id-deċiżjoni li jimponi dazji addizzjonali fuq l-importazzjoni tal-azzar u tal-aluminju. L-Ewroparlamentari ddeskrivew il-miżura bħala inaċċettabbli u inkompatibbli mar-regoli tad-WTO. Fl-14 ta' Marzu, waqt is-sessjoni plenarja ta' Strasburgu, l-Ewroparlamentari għamlu dibattitu dwar ir-risposta tal-UE rigward il-kwistjoni mal-Kummissarju tal-UE għall-Kummerċ Cecilia Malmström. Aqra l-istqarrija għall-istampa dwar id-dibattitu L-Ewroparlamentari huma wkoll imħassba bid-dazji tad-dwana li f'Jannar ġew imposti fuq iż- żebbuġ Spanjol mill-Istati Uniti, wara li dehrilhom li kien impurtat bi prezz inferjuri għal dak tas-suq. Nhar l-Erbgħa 14 ta' Marzu , lil Cecilia Malmström, il-Kummissarju Ewropew għall-Kummerċ, saritilha l-mistoqsija dwar din il-kwistjoni. Mill-banana għal-laħam bl-ormoni: il-kunflitti kummerċjali tal-imgħoddi Mhijiex l-ewwel darba li l-Istati Uniti u l-UE tlewmu fuq kwistjonijiet kummerċjali. Kien hemm, pereżempju, il-każ tad-dazji fuq il-banana li ffaċilita l-esportazzjonijiet lejn l-UE tal-frott li kien ġej mill-pajjiżi tal-Afrika, tal-Karibew u tal-Paċifiku għad-dannu tal-pajjiżi tal-Amerika Latina. L-UE kellha xi tgħid ukoll mal-Istati Uniti u mal-Kanada dwar il-laħam ittrattat bl-ormoni, meqjus potenzjalment perikoluż għas-saħħa. Il-kwistjoni ssolviet l-2012 meta l-UE qablet li żżid l-importazzjonijiet ta' laħam mingħajr ormoni miż-żewġ pajjiżi. Għal aktar informazzjoni Kif ikun żgurat li l-investiment dirett barrani ma jagħmilx ħsara lill-interessi tal-Ewropa Ftehimiet kummerċjali: fuq xiex qiegħda taħdem l-UE Il-politika kummerċjali tal-UE L-Unjoni Ewropea u l-Organizzazzjoni Dinjija tal-Kummerċ Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF